CELEX: 32014R0874
Language: ro
Date: 2014-08-08 00:00:00
Title: Regulamentul de punere în aplicare (UE) nr. 874/2014 al Comisiei din 8 august 2014 privind clasificarea anumitor mărfuri în Nomenclatura combinată

13.8.2014   
            
            
               RO
            
            
               Jurnalul Oficial al Uniunii Europene
            
            
               L 240/6
            
         REGULAMENTUL DE PUNERE ÎN APLICARE (UE) NR. 874/2014 AL COMISIEI
   din 8 august 2014
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă ar trebui clasificate la codul NC indicat în coloana 2, pe baza motivelor care figurează în coloana 3 a tabelului menționat.
            
         
               (4)
            
            
               Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 12 alineatul (6) din Regulamentul (CEE) nr. 2913/92 al Consiliului (2), a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.
   Articolul 2
   Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 12 alineatul (6) din Regulamentul (CEE) nr. 2913/92, timp de trei luni de la data intrării în vigoare a prezentului regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 august 2014.
      
         
            Pentru Comisie,
         
         
            pentru președinte
         
         Martine REICHERTS
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Husă din material textil în formă de inel din poliester țesut, care urmează să fie utilizată pe roți cu pneuri pentru tipuri specifice de autovehicule pentru a îmbunătăți funcția benzii de rulare a anvelopei în cazul circulării pe zăpadă.
                  Partea interioară a părții centrale a articolului este constituită din fire de fibre de poliester continue și solide care dau rezistență structurii. Partea exterioară a părții centrale a articolului este constituită din fire de fibre discontinue de poliester cu două dimensiuni diferite care asigură absorbția și aderența datorită rugozității suprafeței articolului. Prin urmare, partea centrală a articolului care acoperă partea unui pneu care intră în contact cu solul este în mai mare măsură rezistentă la uzură și are o mai bună absorbție și aderență decât celelalte părți.
                  Celelalte părți ale articolului acoperă părți ale laturilor anvelopei și sunt construite astfel încât să mențină articolul în loc atunci când autovehiculul este în mișcare.
                  Toate componentele sunt asamblate prin coasere.
                  Pe una dintre părțile laterale ale articolului sunt atașate patru benzi din polipropilenă țesută, care funcționează ca mânere cu scopul de a fi utilizate pentru fixarea articolului pe anvelopă.
                  A se vedea imaginea (1).
               
               
                  6307 90 98
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 7 litera (f) la secțiunea XI, precum și pe baza definiției codurilor NC 6307, 6307 90 și 6307 90 98.
                  Clasificarea ca accesoriu la subpoziția 8708 70 este exclusă, deoarece articolul nu face decât să consolideze funcția benzii de rulare a anvelopei în cazul circulării pe zăpadă și, prin urmare, nu adaptează vehiculul pentru o anumită operațiune, nu mărește numărul de operațiuni posibile și nici nu efectuează un anumit serviciu în raport cu funcția principală a vehiculului (a se vedea cauza C-152/10, Unomedical, Rec., 2011, p. I-5433, punctul 29).
                  În consecință și datorită faptului că articolul este fabricat exclusiv din material textil, iar diferitele componente sunt asamblate prin coasere, articolul trebuie clasificat la codul NC 6307 90 98, drept „alte articole textile confecționate”.
               
            
         (1)  Imaginea are un caracter strict informativ.